Սուրբ Աստվածածին եկեղեցի (Չեննայ)

Սուրբ Մարիամ Աստվածածին եկեղեցի, հայկական եկեղեցի Հնդկաստանի Չեննայ քաղաքում։ Հնդկական ենթամայրցամաքի ամենահին եկեղեցիներից մեկն է։ Հայտնի է իր զանգակատնով, որն ունի վեց զանգ։ Կոչվում է նաև Հայկական եկեղեցի և գտնվում է Չեննայի Հայկական փողոցում։

Պատմություն 

Սուրբ Մարիամ Աստվածածին եկեղեցին կառուցվել է 1712 թվականին և վերակառուցվել 1772 թվականին։ Եկեղեցին չի գործել գրեթե կես դար, քանի որ շենքը խիստ վնասվել է տարերային աղետների հետևանքով։ Կալկաթայի հայկական համայնքի ջանքերով այն ամբողջովին վերականգնվել է և նորից օծվել 2008 թվականի նոյեմբերին։

Մայքլ Սթիվենը եղել է եկեղեցու վերակացուն, մինչև 2004 թվականը։ Հետագայում վերակացու է դարձել Թրևոր Ալեքսանդրը (2010)։

Եկեղեցի 

 Այցելուների համար բաց է ժամը 9-ից մինչև 14:30։
 Ֆինանսավորվում է Հայ առաքելական եկեղեցու կողմից և աջակցություն է ստանում Կալկաթայի հայ եկեղեցու կոմիտեից։
 Եկեղեցու շուրջը գտնվում են շուրջ 350 հայերի գերեզմաններ, որոնց մեջ է նաև հայտնի վաճառական Պետրոս Ոսկան Վելիջանյանի շիրմաքարը։ 
 Եկեղեցու մոտ թաղված է «Ազդարար» հայերեն առաջին ամսագրի հիմնադիր, հրատարակիչ և խմբագիր Հարություն Շմավոնյանը։
 Եկեղեցու հիմնական կառույցին կից զանգակատանը կան վեց մեծ զանգեր, որոնցով զանգահարում են ամեն կիրակի՝ առավոտյան 9:30։

Զանգեր 

Տարբեր չափեր ունեցող վեց զանգերը (21-26 դյույմ, յուրաքանչյուրի քաշը՝ շուրջ 150 կգ) համարվում են ամենամեծ և ամենածանր զանգերը Չեննայում։

Զանգերը ձուլվել են տարբեր ժամանակներում․ 
 Հայերեն գրությամբ մի զանգը պատրաստվել է 1754 թվականին։ Վերափոխվել է 1808 և ունի նաև թամիլերեն գրություն։
 Մյուս զանգի գրությունը նշում է, որ այն պատրաստվել է 1778 թվականին։
 Եվս երկու զանգերի գրությունները փաստում են, որ դրանք նվիրվել են եկեղեցուն ի հիշատակ տասնիննամյա Էլիեզեր Շոմիեի, որը թաղված է եկեղեցու բակում։ Էլիեզեր եղել է Մադրաս քաղաքի (ներկայում՝ Չեննայ) հայ առաջավոր առևտրականի կրտսեր որդին, որին պատկանել է այն հողատարածքը, որտեղ ներկայում կանգնած է եկեղեցին։
 Մյուս երկու զանգերը թվագրված են 1837 թվականով և ձուլվել են «Whitechapel Bell Foundry» ընկերության կողմից, որը հետագայում հայտնի է դարձել որպես «Mears & Stainbank», գրությունը՝ «Թոմաս Միրս, հիմնադիր։ Լոնդոն»։

Տես նաև 
 Հայերը Հնդկաստանում

Ծանոթագրություններ

Արտաքին հղումներ 
 Սուրբ Մարիամ Աստվածածին եկեղեցու զանգերը 

Կալկաթայի հոգևոր հովվության վանքեր և եկեղեցիներ
հ
Չեննայի եկեղեցիներ
Եկեղեցիներ այբբենական կարգով